Я лэжьыгъэр къепщытэ
Иужьрей илъэсхэм республикэм узыншагъэр хъумэнымкIэ и IэнатIэм зэхъуэкIыныгъэшхуэхэр щокIуэкI. УнафэщIхэр хущIокъу цIыхухэм ягъуэт медицинэ дэIэпыкъуныгъэм и фIагъыр къызэраIэтыным, а унэтIыныгъэм зэрызрагъэужьыным. Гулъытэшхуэ хуащI медицинэ IуэхущIапIэхэр сыт и лъэныкъуэкIэ зыхуей хуэгъэзауэ зэгъэпэщыжыным, щIэуэ яухуэхэр иджырей мардэхэм тету егъэщIыным.
КъБР-м и Правительствэм и УнафэщIым (ижьымкIэ етIуанэщ) ремонт ящI сымаджэщыр къеплъыхь. Сурэтыр МАМИЙ Руслан трихащ. КъБР-м и Правительствэм и УнафэщI Хьэсанэ Руслан, абы и къуэдзэхэу Портэ Галинэ, Уянаев Казым, республикэм узыншагъэр хъумэнымкIэ и министр Шэт Ирмэ сымэ иджыблагъэ щыIащ Республикэ клиникэ сымаджэщым икIи ар зэрызэрагъэпэщыжым еплъащ, дохутырхэм яIущIэри, я гурыгъу-гурыщIэхэми зыщагъэгъуэзащ. Сымаджэщым и пщIантIэр къызэхаплъыхьа иужь, ахэр япэу яхуэзащ журналистхэм. Лъынтхуэ узыфэхэм щеIэзэ центрыр къыщызэIуахынум щыщIэупщIэм, Хьэсанэм къыхигъэщащ Iуэхур псынщIэу и кIэм нэгъэсыным сытым дежи фIагъым узэрыхуимышэр.
— Лъынтхуэ узыфэхэм щеIэзэ центрыр мы гъэм и фокIадэ мазэм къызэIутхыну ди гугъащ, ауэ иджы а пIалъэр дгъэкIуэтащ, — жиIащ Хьэсанэ Руслан. — Ар сыт и лъэныкъуэкIи зыхуей хуэгъэзауэ хьэзыр щыхъунур щэкIуэгъуэ мазэрщ. Унэм и мызакъуэу, абы къегъэщIылIа щIыналъэ- ри тэмэм зэращIыным хущIокъу. Абдежым щхъуантIагъэр щытепщэу щытынущ, сымаджэхэм я деж щIэупщIакIуэ къакIуэхэм папщIэ тетIысхьэпIэхэр ягъэувынущ. Къапщтэмэ, узыншагъэр хъумэнымкIэ IэнатIэр нобэ зэрыт щытыкIэр зэлъытыжар дэращ. Пэжыр жыпIэмэ, блэкIа илъэсхэм абы хуэфэщэн гулъытэ хуэтщIакъым, а унэтIыныгъэр Iэпэдэгъэлэл тщIыри, едгъэхуэхащ. АтIэ иджы нобэ абы худиIэ щытыкIэм зедгъэхъуэжыныр ди къалэн нэхъыщхьэщ, ди къару псори етхьэлIэн хуейщ цIыхухэм ягъуэт медицинэ дэIэпыкъуныгъэм и фIагъыр къызэрытIэтыным. Псом япэрауэ, дохутырхэр зэрылэжьэну Iэмэпсымэхэмрэ хущхъуэхэмкIэ къызэгъэпэщын, абыхэм я улахуэм хэгъэхъуэн хуейщ. Мис а Iуэхур тэмэму зэтеубла хъуа иужьщ абыхэм яхь жэуаплыныгъэр дэ щыдгъэткIиифынур.
Мы зэманым республикэм и медицинэ IуэхущIапIэ 26-рэ зэрагъэпэщыж. Абыхэм яхэтщ куэд лъандэрэ яухауэ щытын хуейхэр. Ауэ нобэр къыздэсым яхунэгъэсакъым и кIэм. Ар щIэпхъумэкIи бущэхукIи зыри и мыхьэнэкъым, сыт щхьэкIэ жыпIэмэ цIыхухэр а Iуэхум фIы дыдэу щыгъуазэщ. Иджы ди къару псори абы етхьэлIэу мы илъэсым и кIэ пщIондэ а лэжьыгъэ псори духын хуейщ.
УФ-м и Президентым накъыгъэ мазэм къыдигъэкIа унафэм ипкъ иткIэ, медицинэ лэжьакIуэхэм я улахуэм хэхъуащ. Апхуэдэу абыхэм дяпэкIэ къахьынущ ику иту дохутырым сом мин 28-рэ, курыт медицинэ лэжьакIуэм сом мин 16. IуэхущIапIэхэм ущрохьэлIэ бухгалтерым, кадрхэмкIэ къудамэм и унафэщIым я улахуэхэр дохутырхэм ейм нэхърэ куэдкIэ нэхъыбэу. Ар сыт апхуэдэу щIыщытыр?! Псом япэрауэ, улахуэ нэхъыбэ зиIэн хуейр сымаджэм еIэзэ дохутырырщ.
Хьэсанэр тепсэлъыхьащ медицинэ лэжьакIуэхэм я Iэзагъэм, зэфIэкIым хэ- гъэхъуэнымкIи Iуэхугъуэ щхьэхуэхэр зэрызыхуагъэувыжам. Абы и лъэныкъуэкIэ и гугъу ищIащ Сеченовым и цIэр зэрихьэу Москва дэт медицинэ къэрал университетым зэгурыIуэныгъэ зэрыращIылIам, дохутырхэм я щIэныгъэм щыхагъахъуэм и мызакъуэу, илъэс къэс абы щеджэну ныбжьыщIэ зыбжанэ зэрагъэкIуэнум.
— Медицинэм зыужьыныгъэшхуэхэр игъуэтащ, — жиIащ Хьэсанэ Руслан. — Абы дыкъызэрыкIэрымыхуным дыхущIэкъун хуейщ. ЖыпIэнурамэ, Кавказ Ищхъэрэм а унэтIыныгъэмкIэ нэхъыфIхэм дащыщкъым. Дэ зыужьыныгъэ гъуэгуанэм дытехьа къудейуэ аращ, зэхъуэкIыныгъэ куэд къытпэщылъщ.
АдэкIэ абыхэм Республикэ клиникэ сымаджэщым и хирургие корпусым щекIуэкI лэжьыгъэхэр зрагъэлъэгъуащ, итIанэ къудамэхэм я унафэщIхэр зыхэта зэIущIэ ирагъэкIуэкIащ.
Сымаджэщым и дохутыр нэхъыщхьэ Къэжэр Хъусен кIэщIу тепсэлъыхьащ зэгъэпэщыжыныгъэ лэжьыгъэхэр зэрекIуэкIым арэзы къызэрищIым, я лэжьакIуэхэм я улахуэм зэрыхагъэхъуам, сымаджэхэр пщIэншэу хущхъуэкIэ къызэрызэрагъэпэщым, ахэр махуэм плIэнейрэ зэрагъашхэм, нэгъуэщIхэми.
— Республикэм щыIэ дэтхэнэ медицинэ IуэхущIапIэми ябгъэдэлъщ я сымаджэхэм ирахьэлIэну хущхъуэхэр къызэращэхун мылъку, — жиIащ Хьэсанэ Руслан. — Сымаджэм хущхъуэ кърагъэщэхужу хъыбар зэхэтхмэ, дохутырхэм ткIийуэ жэуап яхьынущ. Фэ цIыхухэм къыфхуаIэ щытыкIэр зыхуэдэр фщIэми сщIэркъым, ауэ сэ фIы дыдэу зыхызощIэ ахэр властым къызэрытхущытыр — абыхэм дакъыфIэIуэхукъым. Апхуэдэ щытыкIэр лъагъуныгъэми лъагъумыхъуныгъэми нэхърэ нэхъ шынагъуэщ. КъБР-м и Iэтащхьэ Къанокъуэ Арсенрэ сэрэ къалэн нэхъыщхьэу зыхуэдгъэувыжар цIыхухэм властым дзыхь зэрыхуедгъэщIыжынырщ, апхуэдэуи жылагъуэм я псэукIэр зэредгъэфIэкIуэнырщ.
Сытым дежи фи лэжьыгъэр нэгъэсауэ зэрызэфIэфхыным фыхущIэкъупхъэщ. Апхуэдэ дыдэу сымаджэщыр зыхуэныкъуэ Iэмэпсымэхэр къыщыфщэхукIэ нэхъыфI дыдэхэрщ зыIэрывгъэхьэн хуейр, ар къызэрыгуэкI хьэпшып цIыкIу гуэру щытми. Дыгъуасэрей хьэпшып къыщIэпщэхун щыIэкъым, пщэдейрейм ухуэплъэу щытын хуейщ. ЗэрыжаIэу, уи щхьэм хуэбгъэфащэрщ къылъысыр. «Дэ ар тхуэфащэкъэ» къыхуеджэныгъэм фытет. Мылъку и лъэныкъуэкIи дэ зэрытхузэфIэкIкIэ зыфщIэдгъэкъуэнущ. Фэ къалэнхэр къытхуэвгъэув, дэ ахэр зэрызэфIэдгъэкIыным дыхущIэкъунущ. ДяпэкIэ республикэм узыншагъэр хъумэнымкIэ и IэнатIэр ткIийуэ ди нэIэм щIэдгъэтынущ. Фэрэ дэрэ дызэгурыIуэу дызэдэлажьэкIэрэ, ар зэредгъэфIэкIуэнум иужь дитын хуейщ.
ЩхьэщэмыщI Изэ.
